钦定古今图书集成/理学汇编/经籍典/第149卷 > 丘光庭兼明书 > 《诗序》
## 钦定古今图书集成/理学汇编/经籍典/第149卷 > 丘光庭兼明书 > 《诗序》

先儒言《诗序》并《小序》，子夏所作，或云毛苌所作。明曰
“非毛苌作也。”何以知之？按《郑风·出其东门》序云：“民人
思保其室家。”经曰：“缟衣綦巾，聊乐我员。”毛《传》曰：“愿其
室家，得相乐也。”据此《传》意，与《序》不同，自是又一取义
也。何者？以有女如云者，皆男女相弃，不能保其室家，
即“缟衣綦巾”，是作诗者之妻也。既不能保其妻，乃思
念之言，愿更得聊且与我为乐也，如此，则与序合。今
毛以缟衣綦巾为他人之女，愿为室家，得以相乐，此
与《序》意相违，故知《序》非毛作也。此类实繁，不可具举。
或曰：既非毛作，毛为传之时，何不解其序也？答曰：“以
序文明白，无烦解也。”